Hiér kan jy vanjaar se Jakaranda-liggiefees besoek | Maroela Media
Feestelikheid tydens vorige jare se Jakaranda Liggiefees (Foto verskaf)
Die Jakaranda-liggiefees is 'n jaarlikse instelling en inwoners van Pretoria teken dit sommer al vroeg in hul dagboeke aan. Die inkomste uit dié liggiefees dek die meeste uitgawes van die Jakaranda Kinderhuis terwyl hulle wag vir hul jaarlikse staatsubsidie.
Dit was dus 'n groot terugslag toe die kinderhuis hoor dat die fees dié jaar gekanselleer is.
Enteractive Productions het egter vinnig reageer en hul Christmas Night Market @ Greenlyn aangebied ten bate van die Jakaranda Kinderhuis.
Greenlyn Village-sentrum het die sentrum aangebied sodat die liggiefees se liggies weer vanjaar helder kan skitter. Kersfees is op pad en die feestelike liggies sal in Pretoria skyn!
Die liggiefees word vanaf 12 – 19 Desember 2020 tussen 17:30 en 22:00 aangebied.
Kom vul jou Kerskous met handgemaakte geskenke en smullekker Kersfeesgunstelinge en lekkernye. Daar is ook 'n lopende Kersboom, feestelike poppekas en singende Kersvader en sy helpertjies te sien. Jy kan boonop ook 'n foto saam met jou geliefdes kom neem.
Die hoogtepunt van elke aand is die asemrowende en betowerende Kersliggies! 'n Feestelikheid van liggies wag vir oud en jonk. Kersfees is 'n tyd vir gee en 'n tyd om vir 'n oomblik te besin oor dit wat werklik saak maak: liefde en omgee.
Koop jou kaartjie vooraf en dui aan watter sessie jy graag wil bywoon sodat sosiale distansiëring toegepas kan word.